સોમનાથના ઓવારાભણીથી વહી આવતી નર્મદાને કરનાળી અને માંડવાની વચ્ચે ‘ઑર’ નદી મળે છે. એ સંગમને ઑર-સંગમ કહે છે. અહીં જ્યારે હોડીમાં જવાનું થયું ત્યારે સદ્્ગત કિશનસિંહ ચાવડાનું અને એમની વહાલી બહેન અમૃતા (અમુ)નું સ્મરણ થયું. કિશનસિંહે ‘અમાસના તારા’માં અમુનું સ્મરણીય ચિત્ર દોર્યું છે! અંકલેશ્વર અને સુરત વચ્ચે કિમ નદી વહે છે. (આ નામને કોરિયા સાથે કોઇ સંબંધ નહીં હોય! કોરિયામાં રસ્તા પર ઊભાં રહીને ઢેફું ફેંકો તો કોઇ કિમ નામના માણસને વાગે એવો પૂરો સંભવ છે.) મઢીથી થોડેક દૂર વહેતી નદીને ગાભણી કહે છે. વડોદરાથી થોડેક દૂર સુખી નદી વહે છે. કોસંબાથી ઉમરપાડા જતાં મોટામિયાંમાગરોળ આગળ ‘ભૂખી’ નદી વહે છે. આ નદીનાં ઘૂંટણપુર પાણીમાં સ્નાન કરવાનો લહાવો લીધેલો. તેથી એ નામ યાદ રહી ગયું. કાવેરી નદી દક્ષિણ ભારતમાં વહે છે એ ખરું, પણ બીજી કાવેરી બીલીમોરા પાસે પણ વહે છે. નવસારી પાસે પૂર્ણા અને બારડોલી આગળ મિઢોળા વહે છે. બારડોલીની લડતની રજેરજ માહિતી મિઢોળાએ સાચવી રાખી છે.